<classify> SHULE ya Sekondari ya Wasichana Kisutu jijini Dar es Salaam, imepatiwa msaada wa kompyuta 10 pamoja na kuunganishwa na intaneti ya bure kwa ajili ya kuwezesha wanafunzi kupata elimu kupitia teknolojia ya kisasa. Msaada huo umetolewa na Kampuni ya Tigo, kwenye tukio lililofanyika shuleni hapo jana. Mbali na msaada, pia ulifanyika uzinduzi wa kituo cha kupata elimu kutumia njia za kisasa za kidigitali kwa shule za sekondari mkoani Dar es Salaam. Wanafunzi wa mkoa huo, watatumia kituo hicho kupata maarifa ya matumizi ya kompyuta na Teknolojia ya Mawasiliano na Habari Tehama. Akizungumza wakati wa hafla ya kukabidhi msaada huo, Ofisa Uwajibikaji kwa Jamii kutoka Tigo, Halima Okash alisema msaada tuliotoa ni kwa ajili ya kusaidia shule ni moja ya mikakati ya kuwezesha matumizi ya kidigitali na kuwa shule zikiwezeshwa kutumia teknolojia kufundisha wanafunzi, zitaweza kupata maarifa na kunufaika kwa kutoachwa nyuma katika mapinduzi ya kiteknolojia ya kisasa ya matumizi ya Tehama yanayoendelea duniani. Alisema kutokana na kuongezeka kwa matumizi ya kompyuta nchini, ni shule chache ambazo zina uwezo wa kutoa elimu ya matumizi ya teknolojia hii. Moja ya changamoto inayowakabili wanafunzi wa shule za sekondari nchini ni kukosekana kwa nyenzo za kuwawezesha kupata elimu ya matumizi ya teknolojia za kisasa. Wanafunzi wa Shule ya Sekondari ya Wasichana Kisutu sasa wanaweza kupata mafunzo ya matumizi ya kompyuta katika mitaala ya masomo yao.Elimu ya Tehama inaweza kuleta mabadiliko haraka katika sekta ya elimu, ambapo wanafunzi wanaweza kupata maarifa kutoka kwenye mitandao na tovuti mbalimbali za kielimu, kujifunza mambo mengi na kupata ujuzi unaotakiwa katika kuleta maendeleo ya kiuchumi, alisema. Diwani wa Kata ya Kisutu, Khery Kessy, ambaye alikuwa ni mgeni rasmi, aliipongeza kampuni ya Tigo kwa juhudi za kuunga mkono jitihada za serikali za kuboresha mazingira ya kusomea nchini.Nawashukuru Tigo kwa msaada huu, kwa kuwa utawezesha wanafunzi kupata maarifa ya elimu kupitia matumizi ya teknolojia za kisasa wakiwa bado wako katika madarasa ya chini katika safari yao ndefu ya kutafuta elimu. Ujuzi watakaopata kupitia kompyuta hizi utawawezesha kwenda na wakati wa kisasa na kuweza kuwa na sifa ya kupata ajira, alisisitiza. Mmoja wa wahitimu wa programu ya Tigo inayojulikana kama Changemakers ya mwaka 2014, amejitolea kuwafundisha wanafunzi wa shule hiyo na wanafunzi wa shule nyingine za sekondari. Katika miaka ya karibuni, kampuni ya Tigo imetoa msaada wa kompyuta 77 katika shule na vyuo vya serikali, ikiwemo Chuo Kikuu cha Dodoma UDOM, Shule ya Sekondari ya Jangwani jijini Dar es Salaam, shule tatu za sekondari mkoani Mtwara na shule moja ya msingi mkoani Tanga.  <topic>: KITAIFA 